La llebre és la representació impressionant d'un animal que no podem deixar d'observar, que convida a esplaiar-nos en la seva contemplació. Molts detalls d'aquesta pintura produeixen la nostra admiració: la llum daurada que il·lumina l'animal i que projecta una ombra desconcertant i peculiar, que realça el pelatge, acarona l'orella replegada i infon vida als ulls. Sobretot l'ull dret, en el qual es veu reflectit una mena de finestral, que els crítics han identificat com l'estudi de l'artista. Així sembla que la llebre ens contempla a nosaltres, que ens mira de manera enigmàtica. Aquesta perspectiva és molt emotiva, i ben original en l'art del Renaixement.